text: Danmarks viceanfører ude af EM: - Jeg er chokeret, men fattet
  18 juli 2017 kl. 20.32
  Janni Arnth fra Varde er med en skade i foden ude af EM i Holland. Nu vil hun finde ud af, hvordan hun kan hjælpe holdet bedst muligt udenfor banen.
  Det var en fattet Janni Arnth, der tirsdag morgen fulgtes med resten af det danske landshold til formiddagstræning. 
  - Jeg er chokeret, men også fattet. Det er min måde at tackle det på lige nu.
  Den danske forsvarsgeneral er blevet ramt af et træthedsbrud i foden, og den første melding om, hvornår hun er klar igen, lyder på 4-6 uger.
  Derfor er hun altså ude af EM for Danmark.
  - Det er, som det er, jeg kan ikke gøre noget ved det.
  Ingen voldsomme smerter
  Janni Arnth spillede hele kampen mod Belgien i søndags, hvor Danmark vandt 1-0, og derfor blev hun da også noget overrasket, da scanningen viste et så alvorligt udfald.
  - Det kommer bag på mig, når jeg spillede landskamp for to dage siden og havde det okay.
  - De smerter, jeg har, er ikke ret høje. Derfor er det klart, at det her havde vi ikke troet, da vi skulle til scanning i går, siger Janni Arnth.
  Bliver i EM-lejren
  Janni Arnth er en af de få spillere i truppen, der har rundet de 30, og derfor rejser den erfarne spiller, der i første EM-kamp dannede midtforsvar med Simone Boye, heller ikke hjem fra Holland lige foreløbig.
  Hun har aftalt med landstræner, Nils Nielsen, at blive i lejren, og gøre hvad hun kan udenfor banen.
  - Jeg har tænkt mig at blive her, for det er sådan, jeg er, og sådan jeg kommer bedst gennem den her tid. Jeg må give på en anden måde nu, og det er udenfor banen.
  Men det var selvfølgelig ikke lige den plan, Linkoping-spilleren havde regnet med.
  - At være midt i EM, og have forberedt mig så længe på det her, og så skal jeg omstille mig og finde ud af, hvor jeg stadig kan give noget til holdet.
  Janni Arnth spiller til daglig i den svenske Damallsvenskan for Linköpings FC.
  